Рифат Мәүлетов

Рифат Рәхмәтулла улы Мәүлетов (1926-2000) — Россия Фәннәр академиясе әгъза-корреспонденты, техник фәннәр докторы, 100 дән артык фәнни хезмәт, 16 монография һәм дәреслек авторы, Уфа дәүләт авиация институты ректоры (1961-1991).
Тәрҗемәи хәле
Ул Башкортстанның Бүздәк районындагы Шланлыкүл исемле татар авылында туып үсә. Урта мәктәпне алтын медаль белән төгәлләп, Уфа дәүләт авиация институтына укырга керә. Институтта Сталин премиясен алып торучы ике шәкертнең берсе була. Вуз тәмамлагач, шунда мөгаллим булып эшли башлый.

1960—1961 елларда Рифат Мәүлетовны уку һәм укыту эшләре буенча проректор итеп тәгаенлиләр. 
Яшь белгеч ректор булып эшкә керешкәндә, институт ябылу чигендә торган уку йорты була. Анда нибары бер фән докторы һәм 15 фән кандидаты була, талиплар саны да 600 генә. Институтка яңа сулыш бирә, җан кертә. Төп максат итеп Р. Мәүлетов фәнне үстерүне һәм яңа биналар төзүне куя. Яңа уку биналары һәм тулай тораклар төзетү өчен әллә күпме тапкырлар Мәскәү министрлыклары тупсаларын таптый. 
Институтны җитәкләгәндә, яңа белгечлекләр буенча укыту эше җайга салына, яңа гыйльми ачышлар ясала, фәнне практик эшләр, җитештерү белән бергә бәйләү төп максат итеп куела.

Уфа дәүләт авиация институтын бар Россиягә танытуга ирешә. 30 елдан артык ректор вазифаларын башкара.

1992 елдан, Россия Фәннәр академиясенең Уфа гыйльми үзәгендә үзе оештырган Механика институтына җитәкчелек итә һәм, кыска гына арада, анда соклангыч коллектив туплый, ныклы матди-техник база булдыра.

Р. Мәүлетов тынгысыз хезмәте өчен бик күп мактаулы исемнәр һәм гыйльми дәрәҗәләргә лаек була.

Хезмәтләре авиация корылмалардагы тыгызлыкның классик булмаган теорияләренә, сыгылмалыгына һәм шуышуына багышланган.Большой энциклопедический словарь, 2000

 Сылтамалар 
 Уфада күренекле татар галиме Рифат Мәүлетовны искә алалар
 Рифат Мәүлетов мирасы

 Искәрмәләр 

Төркем:Татар галимнәре
Төркем:Ректорлар
Төркем:Техник фәннәр докторлары
Төркем:Россия (СССР) фәннәр академиясе әгъзалары